als_Latn dik_Latn sag_Latn
(konica.al)- Skandal me kombëtaren turke në prag të ndeshjes zyrtare me Kosovën. Pas miqësores që Turqia zhvilloi me Maqedoninë të hënën mbrëma, që u mbyll pa gola, teksa ekipi ndodhej në avion, një ngjarje ka tërhequr vëmendjen. Arda Turan i është hakërryer me fjalë një gazetari, të cilit i ka vënë duart në fyt. Mediat turke zbulojnë se lojtari është mbajtur nga personat e pranishëm, ndërsa tentonte të godiste gazetarin Bilal Meşe.
Arda Turan ka qortuar gazetarin se kishte shkruar gjatë Europianit të kaluar, se disa lojtarë të kombëtares turke kishin marrë premio. Mesfushori i Barcelona-s ka dashur të justifikohet për gjestin e tij përmes një statusi në rrjetet sociale: “Nuk i shkruaj këto fjalë për t’u mbrojtur. Dua të informoj publikun. Dua thjesht të them se nuk e harroj atë që ndodhi në Euro 2016. Kam parë disa që kanë shkruar shpifje për ne, për familjen time”.
Atmosfera në ekipin e Turqisë para ndeshjes me Kosovën, e cila luhet me 11 qershor në “Loro Boriçi” të Shkodrës, tashmë nuk është aspak e mirë. Incidenti ka ndodhur derisa skuadra turke po udhëtonte në Trieste të Italisë për të zhvilluar përgatitjet për ndeshjen me Kosovën. Në Shkodër ekipi i Terim do të arrijë me 10 qershor. Tifozët shqiptarë kanë shansin të takojnë disa nga futbollistët e famshëm të kombëtares turke.
als_Latn als_Latn als_Latn